﻿ POLITICI SOCIALE NECESITATEA SUPORTULUI PENTRU COMBATEREA 1 EXCLUZIUNII SOCIALE A COPILULUI RALUCA POPESCU, DANIEL ARPINTE, GABRIELA NEAGU Copilul reprezintă una dintre categoriile de populaţie puternic dezavantajate din societatea românească actuală, care a cumulat multe probleme şi riscuri. Comparativ cu generaţia adultă, mai mulţi copii trăiesc în condiţii precare material şi social. Studiul intenţionează să identifice principalele puncte critice ale sistemului de suport pentru copil şi familie şi să evidenţieze câteva direcţii de acţiune pentru promovarea incluziunii sociale a copilului. Analiza situaţiei şi recomandările formulate vizează, aproape exclusiv, nivelul de implementare a politicilor sociale, considerând că, în momentul actual, cadrul strategic de acţiune este conturat în liniile sale majore şi că importantă este construirea sistemului instituţional în teritoriu şi determinarea unor modalităţi concrete de îmbunătăţire a situaţiei copilului. DELIMITĂRI CONCEPTUALE Studiile de specialitate indică faptul că excluziunea socială este mai mult un concept de politică socială şi mai puţin unul cu relevanţă teoretică sau de cercetare, descriind modul în care societatea evaluează performanţele şi riscurile cu privire la coeziunea socială şi bunăstarea individuală. Deşi conceptul de excluziune socială este încă disputat, majoritatea specialiştilor admit natura multidimensională şi dinamică a procesului. Aplicabilitatea 1 Studiul se bazează pe rezultatele cercetării „Condiţii sociale ale excluziunii copilului”, proiect finanţat de Ministerul Muncii, Solidarităţii Sociale şi Familiei, beneficiar fiind Comisia Anti- Sărăcie şi Promovarea Incluziunii Sociale. Studiul a urmărit să realizeze o analiză generală a excluziunii sociale a copilului: caracteristici, forme, mecanisme, cauze şi factori de risc, măsuri de combatere. Cercetarea a vizat obţinerea de informaţii referitoare, în principal, la copiii din familii cu risc de excluziune şi, secundar, la copiii aflaţi în grija Serviciilor Publice de Protecţie a Copilului. Cercetarea a avut la bază o metodologie de tip calitativ, datele fiind culese prin interviuri individuale şi de grup, focus-grupuri în judeţele Botoşani, Iaşi şi Timiş. În Bucureşti, au fost realizate studii de caz pe probleme specifice şi focus grupuri cu specialişti în protecţia copilului. Culegerea datelor a avut loc în perioada mai–iunie 2004. Iată componenţa echipei de cercetare a fost: Ioan Marginean (coord.), Daniel Arpinte, Vera Mitroi, Gabriela Neagu, Raluca Popescu, Mihnea Preotesi. CALITATEA VIEŢII, XVI, nr. 3–4, 2005, p. 333–357 334 R. POPESCU, D. ARPINTE, G. NEAGU 2 sa cu privire la situaţia copilului în societate este, în aceste condiţii, dificil de surprins. Iniţial, categoriile circumscrise conceptului de excluziune socială (termenul a fost folosit pentru prima dată în Franţa, în 1974 şi este atribuit lui René Lenoir) au fost: persoane cu dizabilităţi, invalizi, vârstnici, sinucigaşi, dependenţi de drog, delincvenţi, persoane antisociale, părinţi singuri, familii dezorganizate, copii abuzaţi (Saraceno, 2001). Există câteva elemente comune tuturor încercărilor de definire (Atkinson, 1998): • Relativitatea. Indivizii sunt excluşi dintr-o anumită societate. Excluziunea poate fi identificată numai prin comparaţie; • Agentul. Indivizii sunt excluşi printr-un mecanism sau de către un agent (părinţi, şcoală, comunitate, guvern, alte instituţii sau prin autoexcluziune). Analiza focalizată la acest nivel indică, în fapt, sursa problemei şi deci posibile mijloace de a interveni; • Dinamica. Excluziunea vizează nu numai condiţiile de viaţă prezente, ci şi perspectivele, şansele pe termen lung. Grila comună identificată de Atkinson reprezintă modelul de analiză a excluziunii sociale a copilului, în acest studiu. Excluziunea copiilor trebuie studiată atât ca lipsă de acces la serviciile destinate lor cât şi ca diminuare a şanselor de integrare ulterioară, economică şi socială. Dezavantajele suferite de copii le ameninţă şansele de a-şi dezvolta capabilităţile necesare reuşitei în viaţă (în sensul lui Sen). Din acest punct de vedere, trebuie luate în considerare dimensiunile tradiţionale în dezvoltarea copilului: sănătatea şi educaţia. Blocarea accesului la serviciile fundamentale are efecte dezastruoase asupra copiilor, determinând excluziunea pe termen lung (de exemplu, restrângerea oportunităţilor pe piaţa muncii). De aceea se poate spune că cele mai importante probleme ale copiilor sunt, implicit, şi forme de expunere ale acestora la mecanisme de excluziune în viaţa lor ca adulţi. Prin urmare, studiul va avea în vedere: 1. Analiza stării/Diagnoza situaţiei. Excluziunea poate fi privită, în fond, ca o încălcare a drepturilor copiilor. Copiii sunt cetăţeni cu anumite drepturi, excluziunea socială este, în acest sens, o încălcare a acestora. 2. Demers prospectiv, analiza perspectivelor. Trebuie analizate efectele asupra traiectoriilor de viaţă viitoare. Copiii vor deveni adulţi, iar condiţiile de viaţă, alegerile şi oportunităţile din copilărie vor afecta, în mod decisiv, poziţia lor viitoare în societate, ca adulţi. Prin urmare, impactul situaţiei lor economice, sociale, educaţionale sau al dezvoltării lor psihologice asupra şanselor de reuşită, pe termen lung, trebuie, de asemenea, să fie evaluat. CELE MAI IMPORTANTE PROBLEME CU CARE SE CONFRUNTĂ COPILUL Este important să izolăm efectele asupra condiţiei copilului datorate unor probleme care afectează, în general, societatea, cum ar fi sărăcia şi dezorganizarea 3 NECESITATEA SUPORTULUI PENTRU COPII 335 familiei. Pe de altă parte, trebuie surprinse blocajele sistemice sau deficienţele modului de organizare a instituţiilor implicate în dezvoltarea copilului, cum ar fi cele ce ţin de serviciile fundamentale, de sănătate şi educaţie. Multe dintre problemele expuse ţin, fie de pasivitatea statului şi a societăţii, în faţa unor situaţii critice, fie de tipul de program focalizat pe copilul în situaţie de risc, de pildă, acumularea unui deficit de capacităţi în centrele de plasament. Există, pe de altă parte, o serie de fenomene de devianţă care îi conduc pe copiii implicaţi în situaţii care le pot marca existenţa, excluzându-i, definitiv, de la un mod de viaţă normal, cum ar delincvenţa, consumul de droguri, traficul şi exploatarea. În acest studiu, vom avea în vedere analiza unora dintre cele mai grave forme şi mecanisme de excluziune socială cu care se confruntă copiii din România şi impactul acestora pe termen lung, atât la nivel individual, cât şi la nivelul societăţii în ansamblu. Vom analiza riscurile asociate sărăciei, abandonului şcolar şi polarizării educaţionale, stării de sănătate precare, abandonului familiei sau plasării în grija serviciilor de protecţie a copilului, abuzului şi violenţei domestice. Vom pune în discuţie câteva probleme ale sistemului de suport şi vom prezenta câteva recomandări, în vederea îmbunătăţirii situaţiei copilului. Sărăcia Cele mai importante probleme cu care se confruntă copilul sunt, în opinia majorităţii persoanelor intervievate, legate de sărăcie. „Cauza problemelor sociale, nu numai a celor care privesc copilul, este sărăcia, de la care pleacă altele, «ca un arbore cu ramuri»” (administraţie publică, Iaşi). „Toate pleacă de la sărăcie. Într-o familie săracă copilul nu prea se duce la şcoală, mai munceşte, îi ajută pe părinţi, aceştia îl mai şi bat, el la un moment dat se satură şi pleacă de acasă, se încurcă cu cine nu trebuie, fură şi aşa mai departe...” (administraţie publică, Botoşani). Incidenţa sărăciei la copii este sensibil mai ridicată, în raport cu media: 29,9% pentru copiii sub 15 ani, 31,9% la tinerii între 15–24 ani, faţă de 25%, pe ansamblul populaţiei, în anul 2003 (CASPIS, 2004). Mai mult, numărul de copii este un predictor important al riscului de sărăcie al familiei. Fiecare copil în plus faţă de al doilea sporeşte, considerabil, şansele familiei de a intra în sărăcie. Faţă de copiii din familiile restrânse, copiii din familiile numeroase prezintă un risc de peste trei ori mai mare de a fi săraci (35% dintre gospodăriile cu trei şi mai mulţi copii, comparativ cu 10% dintre gospodăriile cu un copil sunt sărace – CASPIS, 2004). O categorie cu risc ridicat o reprezintă familiile monoparentale. Acestea reprezintă aproximativ 10% din familiile cu copii, în astfel de familii trăind spre 10% dintre copiii din România. Neexistând decât un singur aducător de venit, acest tip de familie înfruntă riscuri crescute, cu atât mai mult cu cât, în general, este vorba de femei singure cu copii (veniturile femeilor sunt, în medie, mai mici decât cele ale bărbaţilor). Copiii care trăiesc în astfel de familii trebuie să depăşească nu numai situaţia dificilă generată de lipsa unuia dintre părinţi, ci adesea şi starea de 336 R. POPESCU, D. ARPINTE, G. NEAGU 4 sărăcie cronică în care se află. După metodologia CASPIS, o cincime dintre familiile monoparentale sunt sărace. Rata nu foarte ridicată se datorează, în special, familiilor monoparentale cu un copil, întrucât cel de-al doilea copil şi următorii cresc dramatic riscul sărăciei: aproape 60% dintre cele cu trei şi mai mulţi copii sunt sărace. Este de aşteptat ca introducerea alocaţiilor pentru familiile monoparentale să aibă, în acest sens, un impact pozitiv. Copiii din segmentul de romi al populaţiei prezintă, de asemenea, un risc foarte ridicat: 80% se află în sărăcie şi 43,3% în sărăcie severă (CASPIS, 2004). O atenţie specială trebuie acordată cazurilor extreme de familii cu copii, fără locuinţă sau care locuiesc în condiţii improprii. Autorităţile publice locale dispun de un număr de locuinţe sociale redus, aflându-se, adesea, în imposibilitatea de a oferi condiţii de locuire, chiar şi celor aflaţi în condiţii disperate. Sistemul de adăposturi/locuinţe temporare de urgenţă este insuficient. Parcul Tineretului, Botoşani Pentru a identifica principalele probleme cu care se confruntă copiii cu situaţie materială precară, am realizat interviuri cu 40 de familii sărace (câte un părinte şi un copil din cadrul aceleiaşi familii), cu autorităţi locale, reprezentanţi ai instituţiilor furnizoare de servicii sociale pentru aceştia, cu cadre didactice ale şcolii din zonă, preot. Intervievaţii au fost selectaţi din zona Parcul Tineretului, una dintre zonele cele mai sărace ale oraşului Botoşani, recomandată pentru studiu de autorităţile locale, de personalul specializat din instituţiile implicate în cercetare şi chiar de către locuitorii oraşului. Există o zonă în Parcul Tineretului care cuprinde un ansamblu de blocuri locuite, în majoritate, de populaţie săracă şi foarte săracă – două cămine de nefamilişti, care arată ca nişte ghetouri. Peste sărăcie întâlnim aici şi infracţionalitate, boli ş.a.m.d. În aceste blocuri locuiesc aproximativ 600 de persoane (administraţie publică, Botoşani). Această recunoaştere qvasi-unanimă îi determină pe reprezentanţii autorităţilor locale, ONG, biserică, reprezentanţi ai diferitelor organizaţii religioase etc., să-şi orienteze majoritatea acţiunilor de suport spre acest cartier. Majoritatea persoanelor intervievate – beneficiari sau autorităţi – au admis că au primit/acordat ajutor în aceasta zonă. Mai mult, lipsa de colaborare dintre diversele instituţii face ca aceleaşi familii/persoane să beneficieze de acelaşi tip de sprijin din partea mai multor instituţii. Caracteristici ale locuirii Majoritatea celor intervievaţi locuiesc în blocuri de garsoniere confort 3, identificate de ceilalţi drept „ghetouri”: locuinţe formate dintr-o singură cameră, cu grup sanitar comun, fără bucătărie sau alte dependinţe. Clădirile sunt debranşate de la reţeaua de termoficare, iar spaţiile comune (toalete, holuri etc.) se află într-o stare avansată de degradare: igrasie, pereţi crăpaţi, sparţi în unele locuri, geamuri sparte şi foarte multă mizerie. Acoperişul este în întregime degradat, astfel că locuinţele de la ultimul etaj sunt afectate de infiltrările de apă. Iarna se încălzesc fie la reşouri sau alte surse improvizate, fie îşi instalează o sobă cu lemne. Puţine familii au aragaz. Majoritatea celor intervievaţi nu au avut niciodată o altă locuinţă, unii şi-au pierdut-o datorită imposibilităţii achitării datoriilor către stat. Unii locatari, în special de etnie romă, tranzitează în zonă. Nici proprietarii acestor locuinţe, nici autorităţile nu manifestă interes pentru reabilitarea sau consolidarea acestora, întrucât toate încercările din trecut au fost soldate eşecului: ceea ce s-a reparat a fost distrus la loc. În plus, autorităţile locale justifică lipsa investiţiilor în reparaţiile necesare, prin costurile imense pe care le presupune un asemenea demers. Conform afirmaţiilor primarului, ar fi mai ieftină construirea unui bloc de locuinţe similar. În ceea ce priveşte relaţiile dintre vecini, lucrurile nu stau foarte bine: se acuză unii pe alţii ca fiind „neglijenţi, puturoşi, ţigani, hoţi”, mulţi considerând că situaţia dificilă a familiei se datorează numai faptului că locuiesc în această zonă. Nu se poate vorbi de o comunitate a săracilor din Parcul 5 NECESITATEA SUPORTULUI PENTRU COPII 337 Tineretului, întrucât nu se remarcă coeziune, solidaritate la nivel de grup, nu s-au stabilit relaţii de organizare internă şi nu există lideri formali recunoscuţi ca atare. Acţiunea colectivă şi întrajutorarea comunitară sunt, mai degrabă, situaţii de excepţie. Caracteristici sociodemografice Majoritatea persoanelor intervievate (dintre părinţi) sunt tineri (până în 45 de ani). O pondere însemnată (peste jumătate din cazuri) sunt de etnie romă, cea mai mare parte autodeclaraţi, însă au fost şi cazuri de heteroidentificare din partea reprezentanţilor instituţiilor care asistaseră familia respectivă. Nivelul de educaţie este foarte scăzut (maxim gimnaziu). Au existat numai două cazuri de femei cu zece, respectiv douăsprezece clase. Ca tip de gospodărie, sunt familii cu mulţi copii (în medie, trei copii), de cele mai multe ori nucleare, fără alţi membri ai familiei extinse sub acelaşi acoperiş. De altfel îşi descriu familia de origine în termeni negativi: sunt tot familii sărace, dezorganizate, multe din mediul rural, întreţinând relaţii sporadice sau chiar tensionate cu aceasta. Principalele surse de venit sunt alocaţia pentru copii, ajutorul social şi bani sau produse câştigate din munca cu ziua. Pentru a suplimenta veniturile, copiii sunt şi ei folosiţi la muncă, încă de la vârste foarte mici: 10–12 ani. Nici una dintre persoanele intervievate nu are loc de muncă. Întrebaţi dacă şi-au căutat un loc de muncă, majoritatea afirmă că nici nu are rost să caute, întrucât nu există locuri de muncă pentru pregătirea şi calificarea lor. Un aspect îngrijorător este faptul că, în paisprezece cazuri, intervievaţii au recunoscut faptul că ajutorul social complementar cu celelalte alocaţii de care beneficiază reprezintă o alternativă preferabilă salariului: Nu merită să mă angajez! Îmi fac şi eu un calcul: ajutorul plus alocaţiile copiilor, mai iese ceva şi la munca cu ziua, asta însemnă mai mult decât salariul de la întreprindere (B. M., bărbat, 32). Cei care îşi doresc să lucreze, răspund invariabil că vor să plece în străinătate. Chiar şi unii dintre copii au dezvăluit intenţia de a pleca la muncă în Italia, că acolo am auzit că e bine (A. M., băiat, 12 ani). Sunt conştienţi însă că nu au resursele necesare: nu au bani, nu sunt incluşi într-o reţea de cunoştinţe, prieteni care să-i ajute, nu au vreo calificare, aş munci orice, dar nu ştiu să fac nimic (B. V., bărbat, 24). Existau, totuşi, două cazuri în care un membru al familiei era plecat la muncă în Italia, probabil modelele pentru ceilalţi, însă în mod paradoxal, soţia şi copiii au declarat că îmbunătăţirile din locuinţă (uşi, ferestre, mobilă, aragaz etc.) le făcuseră cu banii de la alte rude. Educaţia copiilor, participare şcolară Ca urmare a educaţiei scăzute a părinţilor, şcoala nu este valorizată. Puţini părinţi şi copii admit faptul că un nivel mai ridicat de pregătire şcolară şi profesională înseamnă mai multe şanse de a reuşi în viaţă. Aspiraţiile lor socioprofesionale sunt extrem de limitate. Multă carte însemnă, de regulă, cel mult zece clase, ei, dacă s-o putea liceul... ar fi foarte bine (A. B., femeie, 35). Deşi în zonă se află o şcoală, puţini copii o frecventează. Motivele sunt diverse: lipsa hranei, a îmbrăcămintei, a rechizitelor şcolare, discriminare pe motive de etnie etc. Puţini copii au abandonat formal şcoala, însă au multe absenţe şi rezultate şcolare slabe. Există situaţii în care se optează pentru învăţământul special, deşi copiii nu au probleme de acest tip, motivaţia fiind faptul că această formă de învăţământ oferă un regim tip internat pentru elevii săi (cazare, masă, de multe ori se asigură şi îmbrăcămintea şi încălţămintea elevilor). De asemenea, unii dintre părinţi au convingerea că o persoană considerată a avea nevoi speciale beneficiază de mai mult sprijin în găsirea unui loc de muncă. O parte dintre copiii cu vârsta între 6 şi 12 ani, care, fie nu au fost cuprinşi în învăţământ, fie urmează să intre în clasa I din toamnă, frecventează cursurile unui program organizat de Autoritatea Tutelară şi Direcţia de Asistenţă Socială din Botoşani, în parteneriat cu Centrul de Asistenţă Psihopedagogică. Copiii beneficiază nu numai de instruire, ci şi de o masă gratuită şi de transport gratuit. Interviurile cu personalul din instituţiile implicate în proiect, ca şi cu beneficiarii, au pus în evidenţă faptul că acoperirea serviciului este cu totul insuficientă, faţă de nevoi (capacitatea este de maxim 20 de copii pe zi). Succesul iniţiativei este însă privit cu scepticism. Organizatorii programului consideră că asigurarea unei mese pe zi este principalul motiv pentru care părinţii îi trimit la aceste cursuri, complementar cu faptul că „pentru o perioadă de timp, scapă de grija lor”. Psihologul şi directorul 338 R. POPESCU, D. ARPINTE, G. NEAGU 6 centrului apreciază că puţini părinţii şi copii vor fi capabili să valorifice cunoştinţele însuşite prin acest curs. Rezultatele modeste nu se datorează unor deficienţe de natură intelectuală sau psihică, ci neîncrederii în şcoală a părinţilor şi a lipsei de interes faţă de viitorul copiilor lor. Sănătate Condiţiile improprii de viaţă au afectat, într-o măsura apreciabilă, starea de sănătate a familiilor din acest cartier şi a copiilor lor. Majoritatea sunt bolnavi de hepatită, astm sau bronşită cronică, TBC, malnutriţie, cancer, HIV/SIDA. De asemenea, există şi situaţii în care diverşi membri ai familiei suferă de boli psihice. Deşi, prin grija asistenţilor sociali de la diverse instituţii/ONG, care au avut activitatea în zonă, toate persoanele intervievate erau înscrise pe listele unui medic de familie, accesul la serviciile medicale întâmpină numeroase obstacole. Ameliorarea sănătăţii este condiţionată de resurse: nu au bani să-şi procure medicamentele recomandate de către medic şi necesare tratării afecţiunilor. Pe de altă parte, în cazul în care afecţiunea necesită spitalizare, de cele mai multe ori, aleg să plece acasă. În cazul bărbaţilor, motivaţia este că nu mai pot merge la munca cu ziua, iar în cazul femeilor, că nu are cine să se ocupe de copii. Riscul instituţionalizării Din interviurile cu părinţii, rezultă că, în una din cinci familii (8 din cele 40 de familii) din această zonă, copiii se confruntă cu riscul instituţionalizării. Desigur că lotul investigat nu este reprezentativ, însă chiar şi în această situaţie frecvenţa cu care părinţii au răspuns afirmativ la setul de întrebări privind posibilitatea instituţionalizării copiilor este îngrijorătoare. Trebuie ţinut cont că, în general, este vorba de mame singure cu copii, pentru care dificultăţile sunt cu atât mai mari: sinceră să fiu, m-am gândit serios să îi dau la centru (nn. de plasament), poate o să le fie mai bine decât cu mine (P. V, fem., 38). Abandon şcolar, polarizare educaţională Cuprinderea în învăţământul secundar, participarea şcolară a copiilor de 15–18 ani înregistrează valori relativ scăzute, în ciuda unei tendinţe ascendente, în ultimii ani. Cuprinderea într-o formă superioară de educaţie a cunoscut o adevărată explozie, crescând, până în anul 2003, de patru ori, faţă de 1990. În privinţa participării şi succesului şcolar, se constată însă fenomene îngrijorătoare: • frecventare deficitară a şcolii, care duce în final la abandon/eşec şcolar; • abandon în ciclul de învăţământ obligatoriu (primar şi gimnazial), şansele de evoluţie social-profesională fiind sever limitate; • neînscrierea (sau abandonul) în învăţământul secundar, finalizată cu lipsa de pregătire/calificare profesională; • polarizare educaţională între cei care urmează doar învăţământul obligatoriu şi cei care urmează ciclul superior. Categoriile cu riscul cel mai ridicat, în această privinţă, sunt: copiii din familii sărace, dezorganizate, dezagregate social, copiii romi, copiii cu dizabilităţi, copiii seropozitivi şi copiii străzii. Situaţia devine alarmantă, în condiţiile în care creşterea riscului de neparticipare şcolară sau de limitare a educaţiei la un nivel scăzut, la aceste categorii de copii, se produce pe fondul unei creşteri a participării şcolare şi a nivelului de educaţie, atins pe ansamblul populaţiei de copii şi tineri. 7 NECESITATEA SUPORTULUI PENTRU COPII 339 Conform datelor furnizate de CASPIS, copiii care trăiesc în gospodării sărace au o probabilitate de peste două ori mai mare de a abandona şcoala, comparativ cu copiii care trăiesc în gospodării care nu sunt sărace, aceasta crescând până la peste trei ori, în cazul celor care trăiesc în gospodării sărace sever. În 2003, ponderea celor care au părăsit timpuriu şcoala este de 23,2%, faţă de valoarea de 18,1% pentru UE-15 şi 16,0%, în cazul UE-25 (Eurostat). Copiii romi se confruntă cu o situaţie specială: 17,3% din copiii romi, cu vârsta cuprinsă între 7 şi 16 ani, nu au fost niciodată la şcoală, 11,6% au ieşit din sistem, înainte de finalizarea învăţământului obligatoriu (ICCV, 1998). Participarea în învăţământul preşcolar este de patru ori mai scăzută pentru romi, decât pentru populaţia globală. De asemenea, la nivelul elementar şi cel secundar, participarea elevilor romi este cu 25%, respectiv 30% mai mică, decât pentru populaţia globală (ICCV, 1998). Putem afirma, totuşi, că participarea la educaţie a copiilor romi s-a îmbunătăţit, diminuându-se semnificativ şi ponderea copiilor care nu s-au înscris niciodată la şcoală. Pe lângă participarea şcolară scăzută, se înregistrează o importantă polarizare a calităţii educaţiei oferite. Şcolile în care învaţă copiii romi, copii sărăci, în general, au, adesea, profesori necalificaţi sau fără experienţă şi condiţii de învăţare mult inferioare. În şcolile în care sunt, preponderent, elevi romi, rata repetenţiei atinge valoarea de 11,3% (Jigău M., Surdu M., coord., 2002), fiind aproape de trei ori mai ridicată decât în cazul întregului sistem de învăţământ. Studiile de caz desfăşurate în cadrul cercetării de teren au pus în evidenţă că standardul de viaţă scăzut al familiei reprezintă un factor hotărâtor al abandonului şcolar. Cel mai adesea, sărăcia se asociază şi cu o valorizare scăzută a educaţiei şi aspiraţii limitate. „Din păcate, percepţia importanţei sociale a şcolii este în scădere, probabil datorită şanselor reduse de reuşită, în raport cu aşteptările celor care fac o facultate” (administraţie publică, Iaşi). „Şcoala nu mai reprezintă o valoare pentru puştii de azi. Eu când le spun să înveţe ca să ajungă departe, ei îmi răspund: şi dvs. ce aţi făcut dacă aţi învăţat şi aţi făcut o facultate, aţi ajuns să ne predaţi nouă, la nişte proşti!” (profesor şcoală, Timişoara). Interviurile cu copiii din zonele cu risc ridicat, chiar cu cei care se duc la şcoală, au relevat lipsa lor de interes faţă de şcoală. Întrebaţi ce le place mai mult, de cele mai multe ori, au menţionat disciplinele considerate „uşoare”: sport, desen, muzica sau... „pauzele”. De asemenea, lipsa de interes a părinţilor faţă de şcoală este evidentă, prin faptul că nu merg la şcoală să se intereseze de situaţia copiilor, chiar decât dacă sunt chemaţi în mod special de către cadrele didactice. O şcoală dintr-o zonă săracă, Botoşani Interviurile cu cadrele didactice şi directorul şcolii au evidenţiat numeroase probleme legate de participarea şcolară a copiilor săraci din zonă. Relaţiile dintre părinţi, copii şi şcoală au fost apreciate ca deficitare sau chiar ostile. A fost menţionată practica frecventării cursurilor numai până la ora 10, până la pauza mare, în cadrul căreia copiilor li se distribuie laptele şi cornul: Copiii pleacă după 10, după ce se dă laptele şi cornul, uneori vin chiar părinţii şi îi iau pentru a-i trimite la muncă (învăţător şcoală). Pentru că se opuneau acestor practici ale părinţilor, cadrele didactice au fost agresate. Există plângeri înregistrate la poliţie din partea acestora, împotriva părinţilor. 340 R. POPESCU, D. ARPINTE, G. NEAGU 8 Interviurile au scos în evidenţă o anume reticenţă şi din partea corpului profesoral faţă de copii. Numărul mare de absenţe al acestora, rezultatele mediocre, abandonul şcolar implică sancţiuni pentru cadrele didactice. Studiile de caz pe şcolile din medii cu probleme, cu o rată mare a abandonului şi performanţe şcolare scăzute, au pus în evidenţă câteva aspecte interesante: • Riscul cel mai mare de abandon este la începutul nivelului de învăţământ. Astfel, în clasa I se constată cea mai mare rată a abandonului din ciclul primar, copiii având, probabil, probleme în a se integra/adapta condiţiilor sistemului de învăţământ. În clasa a V-a se constată cea mai mare rată a abandonului din ciclul gimnazial şi chiar pe ansamblul claselor I–VIII. Abandonul în clasa a opta este mic, însă rata de promovabilitate este, de asemenea, scăzută, indicând aceeaşi problemă a polarizării între unităţile de învăţământ. • Există tendinţa formării unor clase-problemă (cumularea elevilor slabi). În multe situaţii, cazurile de abandon proveneau din aceeaşi clasă. Se pune, astfel, problema modului în care se realizează distribuirea pe clase, precum şi a faptului că nu există personal calificat care să lucreze cu clasele-problemă. • Multe din cazurile de abandon sunt copii despre care şcoala nu mai are informaţii. Am identificat cazuri de familii care îşi schimbă domiciliul (unii care au migrat în rural), dar care nu cer transferul copiilor. O parte din aceşti copii nu au abandonat, în fapt, şcoala, întrucât este posibil să o frecventeze în localitatea în care se află în prezent, însă „li s-a pierdut urma”. Programe privind îmbunătăţirea participării şcolare Cercetarea de teren a evidenţiat faptul că există, încă, prea puţine programe privind îmbunătăţirea participării şcolare, destinate copiilor săraci. În interviurile realizate, au fost amintite numai câteva programe de şcolarizare a unor copii săraci şi buni la învăţătură, din mediul rural, pe baza unor sponsorizări (li se oferă transport, cazare şi masă). Iniţiativele au fost apreciate pozitiv, ca modalităţi de a salva copii care, altfel, n-ar avea şansa unei şcolarizări normale, însă a fost subliniat caracterul lor sporadic/ocazional. Un exemplu de program educativ destinat copiilor săraci este cel destinat comunităţii din Parcul Tineretului, Botoşani. Autoritatea Tutelară şi Centrul de Asistenţă Psihopedagogică au colaborat într-un serviciu de integrare şcolară a copiilor proveniţi din familiile foarte sărace. Anul trecut au participat la program 40 de copii, cu o rată de succes de 100%. Interviurile cu organizatorii, cu reprezentanţi ai instituţiilor implicate în proiect au scos în evidenţă punctele critice: • Lipsa de fonduri face ca astfel de programe să nu acopere toate cerinţele, la nivelul populaţiei. În faza iniţială a acestui proiect, a fost necesară o selecţie a beneficiarilor, pentru ca în final să intervină o autoselecţie. • Există riscul ca includerea într-un program de acest tip să nu aibă motivaţia aşteptată: iniţial, părinţii îşi aduceau copiii la program, pentru că primeau o masă gratuită la ora 10–11 şi pentru că erau supravegheaţi o parte a zilei. Totuşi, până la sfârşit, majoritatea au înţeles sensul acestui program şi au apreciat favorabil rezultatele obţinute. 9 NECESITATEA SUPORTULUI PENTRU COPII 341 • nu atât sărăcia împiedică participarea şcolară, cât mai ales lipsa de educaţie/informare a familiei (părinţii au, la rândul lor, un nivel de pregătire şcolară foarte scăzută, aspiraţii socioprofesionale extrem de limitate). • adulţii nu înţeleg rolul şcolii: „pentru ce să-l dau la şcoală, dacă va fi tot şomer”. • cadrele didactice au partea lor de responsabilitate: nu există copil slab, incompetent, ci metoda slabă, inadecvată lecţiei, copilului (personal Centru de asistenţă psihopedagogică) – rolul şcolii este acela de a motiva copilul să vină la şcoală. Dintre toate iniţiativele, programul cornul şi laptele are cea mai largă apreciere şi, probabil, cel mai puternic impact asupra participării şcolare. Programul cornul şi laptele a adus copiii la grădiniţă şi la şcoală (Administraţie publică, Iaşi). Parteneriatul instituţiilor/unităţilor şcolare cu ONG sau cu comunităţile de afaceri este deficitară. Între domeniile de protecţie a copilului, partea de educaţie suferă, în mod special, de lipsa unui parteneriat public – privat. Starea de sănătate precară Din păcate, România ocupă unul dintre primele locuri, în Europa, în ceea ce ∗ priveşte morbiditatea şi mortalitatea la copii . Aceasta se datorează, în mare parte, procesului de sărăcire a populaţiei şi diminuării accesului la asistenţa medicală de calitate. Acoperirea teritorială cu servicii de asistenţă medicală, în cazul zonelor sărace sau izolate geografic nu este satisfăcătoare, dezvoltarea sistemului sanitar centrat pe familie şi comunitate fiind minimă. Dacă accesul la îngrijirea medicală de urgenţă a rămas ridicat, accesul la asistenţa medicală preventivă şi recuperatorie este polarizat. Trebuie remarcat faptul că, în ultimul timp, sistemul sanitar şi-a dezvoltat dimensiunea socială, prin asigurarea în sistemul de sănătate a beneficiarilor de ajutor social, acordarea de medicamente compensate/gratuite, angajarea asistenţilor sociali în spitale şi dezvoltarea reţelei de mediatori sanitari pentru comunităţile de romi, sau înfiinţarea unităţilor medico-sociale. Sistemul se confruntă însă, în continuare, cu numeroase dificultăţi, care afectează negativ calitatea serviciilor şi accesul grupurilor dezavantajate social. Există disparităţi mari de acoperire cu servicii de asistenţă medicală, există, în continuare, carenţe de organizare a sistemului de acordare a tratamentelor ambulatorii, numărul asistenţilor sociali din cadrul unităţilor sanitare este scăzut, serviciile de asistenţă socială şi reţeaua de mediatori sanitari sunt insuficient dezvoltate, gradul de utilizare a contraceptivelor rămâne, în continuare, nesatisfăcător, în special pentru familiile sărace, cu probleme. ∗ Mortalitatea infantilă (17,3 la 1 000 de născuţi vii) înregistrează una dintre cele mai ridicate valori. Ponderea nou-născuţilor subponderali este de 9%, după Bulgaria, cea mai ridicată valoare europeană. Ponderea naşterilor asistate este de 98,5%, printre valorile cele mai scăzute din Europa. Incidenţa bolilor sărăciei – cele infecţioase şi parazitare, în special TBC şi bolile cu transmitere sexuală, sunt în creştere. 342 R. POPESCU, D. ARPINTE, G. NEAGU 10 Printre punctele nevralgice, cu implicaţii directe asupra situaţiei copilului, trebuie menţionate: disparităţile în asistenţa pre-şi postnatală şi a nou-născutului, monitorizarea insuficientă şi deficitară a sănătăţii copilului, asistenţa sanitară locală (comunitară) insuficientă, în special în şcoli. Copiii din familiile sărace au o stare de sănătate precară, principalele afecţiuni fiind bolile digestive şi cele respiratorii (datorită condiţiilor de viaţă, alimentaţiei necorespunzătoare şi lipsei de igienă). Lipsa de subvenţii şi gratuităţi privind serviciile sanitare fac şi mai dificil efortul familiei de a-şi îngriji copiii. Lipsa banilor pentru achiziţionarea unor medicamente sau pentru plata consultaţiei unui medic determină, din partea celor neasiguraţi, un abuz al serviciilor oferite în spitale. Spitalizarea poate fi un remediu nu doar pentru problemele medicale, dar şi pentru cele de asistenţă socială (hrană, cazare). Extinderea reţelei unităţilor medico-sociale şi asigurarea funcţionalităţii acestora trebuie să constituie, în acest sens, o prioritate. Lipsa resurselor nu este însă întotdeauna singura cauză pentru starea de sănătate precară. Majoritatea sunt lipsiţi de cele mai elementare cunoştinţe privind igiena şi sănătatea. Stilul de viaţă reprezintă, de asemenea, un factor explicativ important în privinţa stării de sănătate. Problemele sociale se perpetuează, fiind necesare intervenţii la nivel comunitar, prin implicarea nu doar a furnizorilor de servicii sociale, ci şi a beneficiarilor. Trebuie subliniată, în acest sens, necesitatea dezvoltării unor programe de informare/educare pentru comunităţile sărace, înalt vulnerabile. Soluţia asistenţilor medicali şi a mediatorilor sanitari comunitari este salutabilă, însă reţelele constituite nu sunt acoperitoare. Un aspect critic îl reprezintă, aşadar, în continuare lipsa de educaţie contraceptivă şi sanitară generală, în mod special a categoriilor aflate în dificultate. Fertilitatea crescută, de multe ori precoce, şi, adesea, în afara căsătoriei, reprezintă rezultate directe ale acestui deficit de educaţie. Abandonul/plasarea în grija Serviciilor de Protecţie a Copilului Analiza calitativă a demonstrat că principala cauză a abandonului copiilor este reprezentată de situaţia materială a familiei. Sărăcia extremă, condiţiile de locuire precare, lipsa oricărei surse de venit şi a oricărui sprijin constituie factori favorizanţi. Tipul de familie în care se naşte/trăieşte copilul este, de asemenea, semnificativ: familiile cu mulţi copii, ca şi cele instabile, incomplete, dezorganizate (decesul unuia dintre părinţi, separarea/divorţul, uniunile consensuale, mama singură, tatăl nu recunoaşte copilul), cu relaţii intra-familiale deficitare (alcoolism, violenţe, abuzuri), eventual cu părinţi sau copii bolnavi furnizează un număr important de copii pentru instituţiile de ocrotire. Multe familii consideră instituţia un internat unde copilul beneficiază de condiţiile care nu-i pot fi oferite acasă, mare parte din copii, probabil, nu ar fi ajuns acolo dacă ar fi existat un sprijin adecvat (Zamfir, 1997). 11 NECESITATEA SUPORTULUI PENTRU COPII 343 Abandonul copiilor în unităţi sanitare Rata abandonurilor nou-născuţilor şi a copiilor mici în maternităţi şi spitale/secţii de pediatrie tinde să crească. În ciuda unei scăderi a abandonului la copiii mai mari, asistăm la o creştere a abandonului la nou-născuţi sau în primele luni de viaţă ale copilului, în maternitatea/spitalul în care era internat. Aceşti copii sunt, cel mai adesea, rezultatul unei sarcini nedorite. Studiile de caz pe această temă au pus în evidenţă factorii favorizanţi ai fenomenului, ca şi probleme legate de sistemul de protecţie. Profilul mamelor care îşi abandonează copiii ne-a fost descris, în linii mari, la fel: sunt mame singure, ∗ , cu nivel scăzut de nesusţinute de tată şi de familie, cel mai adesea foarte tinere educaţie, care provin din familii cu situaţie materială precară, dezorganizate, fără cunoştinţe minime de contracepţie sau sănătatea reproducerii, unele cu handicap. Fertilitatea precoce şi ilegitimă, una dintre situaţiile care furnizează cele mai multe abandonuri, nu se explică, întotdeauna, printr-un standard de viaţă sau nivel de educaţie scăzut. Aspiraţia unei vieţi independente şi iluzia propriului cămin sunt, uneori, factorii esenţiali. Multe dintre mame cred că prin sarcina respectivă conving partenerul să oficializeze relaţia. Copilul este considerat, iniţial, ca o posibilitate de a pleca, de a se desprinde de familie, de a deveni independente şi de a-şi întemeia propria familie. Traseul prin care mamele ajung să îşi abandoneze copiii este diferit. Unele vin să nască în maternitate, fără acte şi fug imediat din spital – unele au fugit chiar şi după o oră de la naştere. Altele stau o perioadă cu copilul în maternitate/spital sau chiar în centrul maternal, după care decid să îl abandoneze. O problemă importantă evidenţiată de interviurile realizate a fost cea a documentaţiei care trebuie realizată pentru fiecare caz, dificilă şi laborioasă. Un obstacol în plus este faptul că multe mame vin să nască fără acte, „tocmai pentru a li se pierde urma”, certificatul de naştere al copilului fiind foarte greu de emis, în aceste cazuri. A fost ridicată, de asemenea, problema timpului insuficient pe care mama şi actorii implicaţi îl au la dispoziţie pentru a soluţiona situaţia într-un mod favorabil. Prevederile legii par să favorizeze despărţirea copilului de mamă, în principal datorită perioadei scurte de timp în care mamei i se dă posibilitatea să decidă dacă păstrează copilul sau nu. Multe mame s-au răzgândit ulterior, însă, o dată ce copilul întră sub ocrotirea DPC, este foarte greu să mai poată fi recuperat. Ca urmare, uneori, personalul medical tolerează rămânerea mamei şi copilului în maternitate pe perioade lungi, de până la 4 luni, tocmai pentru a oferi mamei timpul necesar pentru a lua o hotărâre. Centrele maternale ar rezolva această problemă, întrucât acestea oferă găzduire timp de 6 luni cuplului mamă–copil. Deşi există în toate judeţele studiate, acestea nu acoperă nevoia existentă. ∗ Fertilitatea precoce este ridicată: 32,8 (la 1 000 femei de 15–19 ani), fiind după Bulgaria, valoarea cea mai ridicată din Europa. Naşterile sub 20 de ani reprezintă 12,7% din totalul naşterilor, una dintre cele mai ridicate valori din Europa, de asemenea. Ponderea naşterilor în afara căsătoriei este de 26,7%, fiind în creştere, în ultimii ani („Social Monitor”, 2004). 344 R. POPESCU, D. ARPINTE, G. NEAGU 12 Colaborarea asistentului social din maternitate cu ceilalţi actori implicaţi – DPC, Poliţie, alte ONG a fost apreciată pozitiv, de asemenea şi cu conducerea maternităţii sau restul personalului medical. Totuşi, au fost menţionate rezerve, fiind încă o practică aflată în faza de început, în care „mulţi privesc activitatea desfăşurată cu neîncredere”. Centrul maternal Micul Prinţ din Botoşani Centrul maternal „Micul Prinţ” din Botoşani este o iniţiativa a DJPDC, în scopul reducerii abandonului nou-născutului şi a copilului mic şi prevenirea instituţionalizării copilului. Serviciile oferite de centrul maternal sunt: primire, îngrijire, găzduire şi protecţie, educare şi orientare în scopul reintegrării sociofamiliale, monitorizare şi evaluare a mamei şi copilului. De serviciile oferite de centru beneficiază mame cu intenţii de abandon a copilului nou-născut, mame care se confruntă, temporar, cu probleme financiar-profesionale şi relaţionale, mame cu copii abuzaţi în familie, gravide în ultimul semestru de sarcină aflate în dificultate, cupluri mamă–copil incluse într-un program de restabilire a legăturii familiale (copilul a trecut printr-o formă de protecţie). Capacitatea centrului este de 12 locuri în camere de unul şi două locuri, dispune de cabinet medical, cabinet de consiliere psihologică, sală de joacă pentru copii, cameră de zi, sală de mese şi cantină, spălătorie, un parc şi locuri de joacă amenajate pentru copii. Personalul angajat în centru este format din director, asistent social, personal medical care asigură asistenţă medicală permanentă, personal administrativ. În perioada realizării studiului, centrul nu avea psiholog deşi, potrivit afirmaţiilor directoarei, postul a fost scos de multe ori la concurs, angajarea unui psiholog nefiind reuşită datorită salariului foarte mic, în raport cu responsabilitatea pe care o presupune un astfel de post (analiza datelor culese din toate judeţele arată că situaţiile de acest tip nu sunt accidentale, problema fiind dezbătută pe larg la capitolul „Probleme ale sistemului de protecţie a copilului”). Colaborarea dintre personalul centrului şi celelalte instituţii din domeniul protecţiei copilului este bună. De altfel, principalele modalităţii de identificare a beneficiarelor este comunicarea permanentă cu Maternitatea din Botoşani. Mai mult, centrul oferă servicii de consiliere familială, care încep încă din maternitate. În momentul realizării studiului, beneficiau de serviciile oferite 6 mame cu copii cu vârsta până în 3 ani. Dintre acestea, doar 5 au acceptat să participe la studiu. Cele 5 beneficiare intervievate sunt femei foarte tinere cu vârsta între 15–25 de ani, 4 dintre ele având un singur copil – cel cu care se aflau în centru. O mamă avea trei copii, doi dintre ei, cei mai mari fiind în îngrijirea bunicii lor. Nici una dintre mame nu era sau nu a fost căsătorită vreodată, copilul fiind rezultatul unui legături mai mult sau mai puţin întâmplătoare. Acesta este şi motivul pentru care relaţiile dintre mamă, copil şi tatăl copilului, fie nu existau (tatăl nu a recunoscut copilul), fie erau deficitare. Patru dintre beneficiare provin din mediul rural, din familii foarte sărace. Una dintre ele a crescut, în mare parte, în instituţii de plasament, iar cea de-a cincea provenea din instituţii de plasament şi nu-şi cunoştea familia. Nivelul de pregătire al mamelor este foarte scăzut: şcoala generală neterminată. Într-un singur caz, este vorba de liceu neterminat (11 clase). Totuşi, aşa cum a reieşit şi din interviurile cu asistenţii sociali din maternităţi, nu sărăcia este principala cauză a abandonului (directorul centrului apreciază că numai o treime din cazuri invocă acest motiv). În cele mai multe cazuri, situaţia materială precară se combină cu alţi factori: Sunt mulţi săraci care nu îşi abandonează copiii. Sunt cauze mai profunde: dezorganizarea familiei, lipsa valorilor, a educaţiei, lipsa unei culturi a serviciilor sociale. Oamenii apelează la servicii atunci când deja cazurile sunt foarte grave, când nu mai poate fi vorba despre prevenţie, ci doar de intervenţie, de aceea, unul dintre obiectivele acestor servicii comunitare este acela de a transmite idei, valori şi soluţii de rezolvare de probleme (Centrul de Servicii Comunitare, Botoşani). Toate mamele intervievate au admis că, iniţial, acest copil a reprezentat speranţa că vor avea o altă viaţă, mai bună decât cea din familia din care provin. Au crezut că legătura cu tatăl biologic este durabilă şi îşi pot întemeia propriul cămin: Am crezut că o să fie bine ... ştiţi cum se spune: un copil rezolvă toate problemele (F. G, 27). 13 NECESITATEA SUPORTULUI PENTRU COPII 345 În urma naşterii copilului, relaţiile cu familia au devenit tensionate, fapt dovedit şi de numărul redus de vizite pe care membrii familiei le fac în centru, integrarea viitoare a mamelor şi copiilor în familia de origine fiind sub semnul întrebării. Nici beneficiarele şi nici personalul nu se aşteptau ca, pe viitor, relaţiile dintre ele şi familia de origine să se îmbunătăţească. Motivele nu sunt, neapărat, cele legate de „mândria” familiei, religioase sau etnice, ci, mai degrabă, de natura materială: încă un membru în plus în familie înseamnă o gură mai mult la masă(asistent social centru maternal). Toate beneficiarele îşi doresc să păstreze copilul şi să se ocupe în continuare de creşterea şi educarea lui. Pentru aceasta însă, mamele susţin că trebuie sprijinite. Toate consideră că cel care trebuie să le acorde sprijinul necesar este statul. Referitor la condiţiile asigurate de centru, toate beneficiarele s-au declarat foarte mulţumite. Majoritatea au subliniat că aici au învăţat ce înseamnă asumarea responsabilităţii creşterii copilului. Aspecte problematice ale dezinstituţionalizării/măsurilor alternative la instituţionalizare Instituţionalizarea produce o serie de efecte negative asupra copiilor, care, în final, afectează şansele acestora de a se integra în societate. Fără a pune în discuţie aspectele pozitive ale dezintituţionalizării, trebuie amintit că există şi unele riscuri ale acestui proces: • În unele cazuri, dezinstituţionalizarea unor copii înseamnă transferul lor în altă instituţie (fie din aceeaşi arie teritorială, fie din ariile/judeţele de provenienţă ale copiilor (a se vedea, în acest sens, capitolul „Probleme ale sistemului de suport pentru copil”, subcapitolul „Colaborare instituţională lacunară”, cazul judeţelor Timiş şi Giurgiu). • Pentru fiecare copil în parte trebuie elaborat un program personalizat, adecvat caracteristicilor şi nevoilor de dezvoltare personale, cu accent pe evaluarea stării sociale şi medicale, pentru protecţie şi îngrijire, şcolarizare, dezvoltarea aptitudinilor domestice, instruirea profesională. Un aspect problematic pare să fie, în continuare, educaţia pentru viaţă, deşi s-au înregistrat eforturi remarcabile în acest sens. • Reintegrarea copiilor în familie a fost făcută, adesea, fără o evaluare atentă prealabilă a posibilităţilor (materiale, dar şi emoţionale) acesteia de a face faţă situaţiei. Familiile care au copii în centre de plasament se confruntă, adesea, cu o stare de sărăcie cronică. Ajutoarele materiale oferite pe o perioadă de câteva luni nu reuşesc să dezvolte capacităţile familiei de a face faţă reintegrării copilului. În unele situaţii, copiii ar putea fi supuşi unor condiţii improprii dezvoltării, unor rele tratamente sau expuşi la diferite forme de abuz şi neglijare. • Serviciile de pregătire a (re)integrării copilului suferă lacune, consilierea familiei, dar şi a copilului desfăşurându-se, uneori, la un nivel superficial. Interviurile au evidenţiat faptul că foarte mulţi dintre beneficiarii serviciilor de consiliere nu conştientizează importanţa lor şi nici chiar existenţa acestora ca servicii, nu le percep ca un ajutor din partea instituţiilor implicate. Activitatea viitoare ar trebui să se centreze pe identificarea modalităţilor prin care existenţa şi necesitatea serviciilor de acest tip să fie conştientizate de beneficiari. 346 R. POPESCU, D. ARPINTE, G. NEAGU 14 • În cele mai multe cazuri, programul de prevenire se desfăşoară sub forma susţinerii materiale (pe perioade scurte de timp), fără a fi completată de suportul în servicii. • Sistemul de servicii de asistenţă socială în familie şi în comunitate de prevenire a abandonului, de asigurare a reintegrării în familie, de monitorizare a copiilor reintegraţi este insuficient dezvoltat (Zamfir E., 2002). • Îmbunătăţirea continuă a condiţiilor de viaţă din instituţii, mai ales în cadrul celor de tip familial a generat o situaţie paradoxală: în anumite cazuri, condiţiile din centrele de plasament depăşesc condiţiile pe care le-ar putea oferi o familie modestă (nu săracă), tentaţia instituţionalizării copilului fiind, în acest caz, foarte mare. Mai mult, nici copiii – cu atât mai mult cu cât este vorba de copii de vârstă mai mare – nu vor să părăsească instituţia de ocrotire, aceasta fiind în reprezentarea lor cât şi a familiilor lor, un internat care le oferă condiţiile pe care nu le pot avea acasă. Este elocvent, în acest sens, cazul unei tinere dintr-un centru de plasament din judeţul Vâlcea, care, după ce a intrat la facultate, a solicitat conducerii centrului şi DPC-ului ca locul ei să fie păstrat pentru fratele său mai mic: Acum, dacă eu tot o să plec la facultate la Bucureşti, poate să vină fratele meu pe locul meu aici? (DPC Vâlcea). • Procesul dezinstituţionalizării a vizat, în special, copiii de vârste mici. Numărul copiilor instituţionalizaţi de vârste mai mari (10–14 ani) rămâne la un nivel ridicat, fiind mai greu adoptaţi sau plasaţi la asistenţi maternali. Pentru aceştia, sunt necesare alte măsuri: pregătirea socioprofesională, integrarea pe piaţa muncii, integrarea în comunitate. Grupul tinerilor de 18 ani care trebuie să părăsească instituţiile de ocrotire reprezintă o problemă elocventă, în acest sens. • Serviciile de dezvoltare a participării sociale sunt insuficient dezvoltate şi diversificate. Copilul trebuie să beneficieze de consultarea şi implicarea lui activă, de informarea asupra drepturilor şi obligaţiilor sale, exprimarea liberă, promovarea accesului la serviciile publice etc. (Zamfir E., 2002). • Monitorizarea se încadrează în obiectivele prioritare ale procesului, fiind unul dintre cele mai importante instrumente de lucru, prin care pot fi anticipate şi analizate potenţialele probleme. Ca obstacol, trebuie însă menţionată percepţia monitorizării şi evaluării ca mecanisme de control, mai mult decât instrumente de management. În consecinţă, schimbarea acestei „culturi a inspecţiei de la centru” ar trebui să reprezintă o prioritate. Abuzul asupra copiilor, violenţă domestică Fenomenul abuzului are, încă, o slabă recunoaştere şi conştientizare, la nivelul societăţii. Contextul socioeconomic actual, dar şi lipsa unor servicii specializate de identificare, investigare şi rezolvare a acestui tip de probleme determină creşterea şi perpetuarea anumitor tipuri de comportament abuziv. Doar în ultimii ani, problema abuzului şi violenţei domestice a fost pusă în dezbatere publică şi figurează printre priorităţile de acţiune. Apariţia legii privind 15 NECESITATEA SUPORTULUI PENTRU COPII 347 prevenirea şi combaterea violenţei în familie marchează un moment important. Agenţia Naţională pentru Protecţia Familiei are, printre atribuţiile sale principale, şi pe aceea de coordonare a acţiunilor de combatere a violenţei domestice desfăşurate la nivelul fiecărui judeţ şi al municipiului Bucureşti, prin compartimente cu atribuţii speciale din cadrul DDFSS. Se constată însă că la nivel local există o lipsa acută de servicii de asistenţă socială pentru aceste tipuri de probleme. Nu există servicii de prevenire şi monitorizare a situaţiilor de risc, forme de intervenţie socială, servicii de asistare şi recuperare a victimelor, servicii comunitare de supraveghere şi reintegrare socială. Autorităţile locale sunt concentrate, în acest caz, mai mult pe administrarea problemei şi mai puţin pe soluţionarea sa. Intervenţia juridică este greoaie şi birocratică, fără a promova protecţia şi recuperarea, pe termen lung, a victimei. Intervenţia poliţiei, limitată legislativ şi instituţional, reprezintă, deocamdată, singurul răspuns al autorităţilor publice. Iniţiativele private în domeniu, deşi notabile, sunt departe de a se cristaliza într-un sistem coerent şi generalizat, reducându-se, de cele mai multe ori, la programe de conştientizare, de schimbare a atitudinii. Pedepse şi abuzuri asupra copilului – din interviurile cu părinţii şi copiii Cea mai frecvent întâlnită formă de pedeapsă este interzicerea unor lucruri care le fac plăcere, în special interdicţia de a părăsi locuinţa: Când greşesc, nu mă mai lasă să ies afară (A.M, 12). Interdicţia variază, ca durată, de la câteva zile la câteva săptămâni. Cea mai gravă formă de penalizare a copiilor menţionată este pedeapsa corporală. Bătaia nu reprezintă, în percepţia părinţilor o formă de abuz, ci o corecţie necesară în scop educativ. Totuşi, frecvenţa şi gravitatea bătăilor diferă mult, de la un caz la altul, de la mă bate rău de tot, când se enervează mă ia de păr, mă aruncă, dă cu pumnii, cu picioarele (A. B., băiat, 12) până la îmi mai dă câte o palmă, mă mai ceartă, dar rar (C. T, băiat, 13). Alteori, copiii nu sunt bătuţi, dar sunt ameninţaţi pentru „a se cuminţi”. Ameninţarea cu instituţionalizarea şi părăsirea domiciliului este eficientă, după cum relatează o mamă: le zic că le fac acte pentru „Cireşarii” şi dacă văd că sunt răi, îi opreşte acolo (C. V, 37). Neglijarea în familie pare să fie un fenomen destul de răspândit. Mulţi dintre copii declară că li s-a întâmplat să fie lăsaţi singuri acasă mai multe zile. Fenomenul este mai răspândit, în cadrul familiilor numeroase. În general, abuzul se produce cu o frecvenţă mai mare şi în forme mai grave în cazul băieţilor şi este mai probabil să se producă în familiile în care există probleme (violenţă verbală şi fizică, alcoolism). În formele grave, este mai frecvent în familiile cu mulţi copii. Abuzul psihologic are o răspândire mai largă decât cel fizic. Este un lucru aproape obişnuit atât în familie, cât şi la şcoală sau în grupul de prieteni. Cearta, insultele, ameninţările, interdicţia unor lucruri care le fac copiilor plăcere sunt cele mai frecvente abuzuri. Din declaraţiile părinţilor, dar şi ale copiilor, şcoala pare să fie mediul în care se produc cele mai multe abuzuri. O asemenea concluzie trebuie privită cu precauţie întrucât este posibil ca nu frecvenţa, ci recunoaşterea abuzurilor să fie mai mare, în acest caz. Familia rămâne un mediu relativ închis, abuzul în cadrul ei putând fi subdeclarat. Abuzul în grupul de prieteni este mai răspândit la copiii de vârste mai mari, proveniţi din familii numeroase sau cu probleme. În acest caz explicaţia pare să fie un cerc vicios abuziv, în principal reproducerea comportamentului violent. 348 R. POPESCU, D. ARPINTE, G. NEAGU 16 PROBLEME ALE SISTEMULUI DE SUPORT PENTRU COPIL Pe ansamblu, trebuie remarcată o îmbunătăţire substanţială a sistemului de protecţie a copilului, fiind, în cadrul sistemului de asistenţă socială, domeniul în care s-a acumulat cea mai multă experienţă. „În protecţia copilului s-a acumulat cea mai multă experienţă, au şi început reforma, de mult, au fost şi mai presaţi din exterior să se dezvolte...” (administraţie publică, Timiş). „Dacă este să o luăm pe domenii, în protecţia copilului, chiar se stă cel mai bine şi s-au făcut mai multe decât în alte arii, comparativ cu persoanele vârstnice, spre exemplu” (administraţie publică, Botoşani). În ultima perioadă, există tendinţe încurajatoare în abordarea problemei copilului în situaţii de risc. Este remarcabilă iniţierea unor modalităţi concrete de integrare a procesului de dezinstituţionalizare a copilului într-un cadru mai larg, mai general, al reformei pentru protecţia copilului şi a familiei, prin eforturile tuturor actorilor sociali implicaţi. Însă sistemul nu este lipsit de probleme, necesitând numeroase îmbunătăţiri. a) Lipsa de unitate, suprapunerea activităţilor între diferitele instituţii. Incapacitatea sistemului de a articula politicile sectoriale care vizează copilul şi familia într-un ansamblu unitar, integrat, reprezintă, probabil, cea mai importantă problemă. În plan teritorial, fragmentarea problematicii copilului între diversele instituţii este încă menţinută, se suprapun activităţile, iar, la nivelul beneficiarilor, domină confuzia: „oamenii se duc la DDFSS, în loc să vină la noi sau invers, pentru că nu mai ştiu unde să se ducă pentru anumite beneficii, uneori şi corespondenţa se încurcă” (administraţie publică, Timiş). Trebuie menţionat, însă, că existenţa sistemului de servicii pentru copii în formă relativ fragmentată de celelalte componente ale sistemului de servicii a fost, la acea dată, probabil, cea mai bună soluţie pentru a reduce dimensiunea unor probleme critice (copilul instituţionalizat, abandonul etc.). De asemenea, pe termen scurt şi mediu, măsurile şi strategiile în domeniul protecţiei copilului au înregistrat rezultate notabile, însă reformarea actualului sistem de protecţie a copilului este necesară din cauza diluării eficienţei ca structură separată. Menţinerea organizării actuale va duce, pe de o parte, la creşterea excesivă a costurilor marginale ale intervenţiei, iar pe de altă parte, la pierderea caracterului de serviciu de tip preponderent preventiv. De aceea, considerăm ca fiind importată includerea sistemului de protecţie a copilului în procesul de reconstrucţie a sistemului de servicii sociale, ca întreg. b) Colaborarea interinstituţională lacunară. Trebuie remarcată îmbunătăţirea colaborării între instituţiile publice, în ultimul timp. Direcţia de Protecţie a Copilului a fost instituţia cel mai des menţionată. A fost remarcată şi colaborarea foarte bună cu autorităţile locale din judeţ, apreciindu-se că primarii au început, în ultimii ani, să se implice foarte mult în problematica socială, în general şi în problematica copilului, în special. 17 NECESITATEA SUPORTULUI PENTRU COPII 349 Problemele de colaborare menţionate par să se desfăşoare mai mult la nivel individual decât instituţional, ţin mai mult de anumite persoane, decât de sistem. Au fost amintite însă şi anumite orgolii instituţionale ca bariere în comunicare. Multe obstacole apar şi datorită unor orgolii instituţionale, că ei sunt cine sunt şi ne privesc aşa... parcă n-ar trebui să ne băgăm peste ei, că oricum ei ştiu mai bine ce să facă... (administraţie publică, Timişoara). Datorită presiunii reformei, „colaborarea” tinde să se transforme într-un transfer de probleme şi de responsabilităţi de la o instituţie la alta, atât în cadrul aceluiaşi judeţ cât şi inter-judeţean. Rezolvarea unei probleme înseamnă, în unele cazuri, transferarea ei. În condiţiile în care multe centre rezidenţiale sunt închise, beneficiarii sunt trimişi în judeţele în care au buletinul (care nu sunt, neapărat judeţele de provenienţă). Situaţie este confuză şi naşte întrebări de genul: copiii/tinerii dintr-un centru sunt problema judeţului respectiv, pentru că centrul în care sunt internaţi este în acel judeţ, sau sunt problema judeţului din care provin, sau sunt problema judeţului care le-a eliberat buletinul? Cazul descris în continuare este reprezentativ, în acest sens: Într-o comună din judeţul Timiş există o şcoală ajutătoare, numai o parte dintre elevi fiind originari din judeţ, restul venind din alte judeţe, în care nu existau astfel de şcoli. Autorităţile au considerat îndreptăţit să le facă şi acestora buletin de Timiş, întrucât domiciliul lor era, acum, în acest judeţ. După absolvire, o parte dintre elevi au transferaţi în alte judeţe, în cadrul unor centre de terapie ocupaţională, care în Timiş nu există. Întrucât s-au schimbat criteriile de evaluare a persoanelor cu handicap, în urma reevaluării, tinerii nu au mai primit statutul de persoană cu handicap, judeţul Timiş fiind solicitat să îi preia: Cei de la DAS ne-au zis că îi scot afară, să ne descurcăm. Majoritatea persoanelor cu handicap sunt din alte judeţe. Directorii le-au făcut buletin de Timiş, pentru că stau internaţi permanent acolo, deşi ei provin din toată zona de vest şi nu numai, avem şi din Tulcea. Noi ce să facem cu ei? Să îi trimitem de unde au venit nu mai putem, că le-am făcut buletin... (administraţie publică, Timiş). c) Deficienţe în implementarea noilor legi. În ultimii ani au fost făcute progrese remarcabile, în ceea ce priveşte legislaţia-cadru din domeniul serviciilor sociale şi a protecţiei categoriilor sociale în dificultate. Au fost adoptate o serie de acte normative importante, privind acordarea venitului minim garantat, sistemul naţional de asistenţă socială, marginalizarea socială, alocaţiile pentru familii cu copii şi pentru familiile monoparentale, protecţia persoanelor cu handicap sau a segmentului de romi, prevenirea şi combaterea violenţei în familie ş.a. Efortul principal a fost însă, până în prezent, de creare a sistemului legislativ; în continuare, este importantă concentrarea pe construcţia sistemului instituţional şi pe implementarea noilor legi. Există însă o serie de probleme generate de inconsistenţa sau lipsa legislaţiei secundare, dar şi a întârzierilor în crearea condiţiilor necesare aplicării efective a legislaţiei deja adoptate. În acelaşi timp, avalanşa de acte normative şi schimbările frecvente ale acestora nu au fost însoţite de o promovare adecvată, la nivelul autorităţilor locale şi a furnizorilor direcţi de servicii. 350 R. POPESCU, D. ARPINTE, G. NEAGU 18 Pe de altă aparte, Direcţiile de Dialog, Familie şi Solidaritate Socială încă nu îşi pot asuma, din cauza lipsei de personal, dar şi de specialişti, atribuţiile de consultanţă şi asistenţă tehnică, pentru a asigura suport în implementarea setului legislativ privind serviciile sociale. Un studiu realizat de MMSSF în iunie 2004, la nivelul celor 42 de DDFSS, arată că numai 11 reprezentanţi ai acestor instituţii consideră că actualul cadru legislativ favorizează, în mare măsură, dezvoltarea serviciilor sociale, confirmând faptul că întârzierile în adoptarea legislaţiei secundare, dar şi a celei conexe, pot afecta întreg efortul de construcţie instituţională, în domeniul serviciilor sociale. Printre problemele amintite, s-au numărat: lipsa de coerenţă şi stabilitate legislativă, lipsa normelor de aplicare, de evaluare şi control, legislaţie secundară insuficientă şi neacoperitoare. d) Resurse umane – probleme. 1. Personal insuficient. Sistemul de protecţie socială nu este acoperitor, pentru problemele cărora trebuie să-i răspundă, datorită, în principal, personalului insuficient (este mai puţin cazul DPC-urilor, însă reprezintă o problemă gravă pentru celelalte instituţii de asistenţă socială). Responsabilitatea este localizată la nivelul administraţiei centrale, care impune o organigramă rigidă, care nu ţine cont de problemele specifice fiecărui sector de activitate. 2. Suprasolicitarea, aglomerarea cu sarcini care nu intră în fişa postului. În cadrul instituţiilor publice, un angajat se ocupa de foarte multe lucruri. Personalul este suprasolicitat, în direcţii, de multe ori, neconvergente. Angajaţii sunt folosiţi la „de toate”, datorită lipsei de fonduri. Sarcinile sunt, adesea, copleşitoare. Încărcătura emoţională a activităţii este un factor în plus. Asistentul social trebuie folosit doar pentru munca lui specifică: întreaga problematică, de la diagnoză până la propuneri de remediere a cazurilor sociale. Judeţul Iaşi este un caz fericit, în care există, în toate comunele, asistent social, dar asistentul social este folosit la „de toate “, face şi dosare de alocaţie şi secretariat, când ar trebui să se ocupe doar de ceea ce a învăţat sau ar fi trebuit să înveţe în Facultate. (administraţie publică, Iaşi). 3. Fenomenul de tranzit: lipsa de experienţă şi plecările din sistem. Deşi cu o situaţie relativ bună faţă de sistemul de asistenţă socială, în general, nu s-a reuşit, prin mecanismele existente, absorbţia în sistem a unui număr mare de specialişti. Comparativ cu Norvegia (unde sistemul de protecţie socială este, în prezent, probabil cel mai dezvoltat), numărul de asistenţi sociali din sistemul de protecţie a copilului, raportat la totalul populaţiei de până la 18 ani este de două ori mai mic, însă există de peste două ori mai mulţi angajaţi. Trebuie admis că numărul mare de angajaţi este justificat de efortul considerabil necesar reorganizării sistemului de protecţie a copilului aflat în dificultate. Pe de altă parte, DPC-urile au preluat, practic, şi atribuţiile consiliilor locale, care aveau obligaţia de a organiza servicii publice specializate. Reglementările legale în vigoare nu încurajează angajarea de asistenţi sociali specializaţi pe posturi de asistenţi sociali. În instituţiile publice, angajările se fac 19 NECESITATEA SUPORTULUI PENTRU COPII 351 pentru poziţii de inspectori sau referenţi, pe baza unui sumar test de verificare a cunoştinţelor de legislaţie în domeniul asistenţei sociale, ignorându-se competenţele minime obligatorii pe care trebuie să le aibă asistentul social. Mai mult, chiar dintre specialişti, foarte mulţi angajaţi sunt tineri absolvenţi, debutanţi, lipsiţi de experienţă sau de pregătire practică. Mai departe, datorită salarizării proaste, majoritatea tinerilor care se angajează în instituţiile publice, pleacă, după o vreme: Salariile sunt foarte mici, stau câteva luni până se rodează şi învaţă câte ceva, după care pleacă (administraţie publică, Timiş). Perioada de funcţionare în sistem coincide cu etapa de ucenicie, în care angajatul capătă experienţa necesară şi se formează ca lucrător social. Pe lângă investiţia în indivizi, care nu mai poate fi recuperată, sunt şi alte consecinţele mai grave: sistemul ajunge să funcţioneze, în bună parte, cu personal în curs de formare. Salarizarea scăzută face sistemul total inatractiv, astfel încât nu pot fi atraşi specialişti, chiar în poziţii de decizie. Spre exemplu, la Recaş, a fost înfiinţat un Centru pentru protecţia victimelor traficului de persoane (judeţul Timiş este, de altfel, printre cele opt judeţe care au constituit asemenea centre), care, la momentul cercetării, nu îşi începuse activitatea, pentru că nu se reuşise angajarea unui şef de centru asistent social şi a unui psiholog, prevăzuţi în schema de personal. Activitatea trebuia să demareze de mult, însă nu s-a putut, pentru că, deşi toate posturile auxiliare sunt ocupate, nu am reuşit să găsim un asistent social şef de centru şi nici un psiholog. Nu a venit nimeni (administraţie publică, Timiş). Şi la Botoşani, situaţia era asemănătoare: în cadrul Direcţiei Judeţene de Asistenţă Socială erau scoase zece posturi la concurs, care, la momentul realizării cercetării, nu fuseseră ocupate. La nivelul DDFSS-urilor, lipsa de personal este o problemă critică, având în vedere rolul central cu care este investită această instituţie în sistemul judeţean de servicii. Extinderea de atribuţii s-a realizat fără a avea în vedere şi redimensionarea structurilor de personal ale direcţiilor şi atragerea de specialişti. Un studiu recent pe această temă evidenţia faptul că, la nivel naţional, doar jumătate din Direcţii aveau unul sau mai mulţi asistenţi sociali cu studii superioare de specialitate. e) Subfinanţare. Ca şi sistemul de protecţie socială, în general, sistemul de protecţie a copilului suferă de subfinaţare. Finanţarea instituţiilor de asistenţă socială pentru copiii abandonaţi şi, cu atât mai mult, a serviciilor de prevenire şi reintegrare este vulnerabilă la crize şi neclară în privinţa responsabilităţilor. Descentralizarea serviciilor spre judeţe şi localităţi nu a fost făcută pe baza unei analize prealabile a nevoii resurselor, în funcţie de gradul de dificultate a problemelor din zonele cu risc înalt, fapt care a generat discrepanţe între resursele financiare locale şi noile responsabilităţi primite. Nu ne ajung banii pentru toate problemele şi atunci trebuie să alegem... În ceea ce priveşte copiii din familiile sărace, posibilităţile DAS de a-i ajuta sunt foarte reduse, comparativ cu perioada de dinaintea venitului minim garantat, când exista un program de interes naţional, acum banii respectivi merg pentru venitul minim garantat, să sperăm că ei rezolvă problema (administraţie publică, Iaşi). 352 R. POPESCU, D. ARPINTE, G. NEAGU 20 Rolul încă scăzut al consiliilor locale, în cadrul sistemului de servicii comunitare pentru copil este explicabil tocmai prin creşterea obligaţiilor financiare. Abia începând cu 2001, prin Programele de Interes Naţional (PIN), au fost alocate resurse pentru înfiinţarea serviciilor specializate, la nivelul consiliilor locale, fără a se obţine însă rezultate de termen lung. Autorităţile locale au dificultăţi în a asigura cofinanţarea, în proporţie de 10–15%, cota minimă cerută în cazul unor finanţatori. Deşi au câştigat proiecte, nu le pot pune în aplicare. De altfel, întârzierile în reconstrucţia instituţională, în raport cu schimbările majore ale legislaţiei, sunt datorate, în mare parte, lipsei mecanismelor de finanţare şi a colaborării interinstituţionale deficitare. f) Insuficienta orientare pe activitatea de prevenire. Deşi nici serviciile de intervenţie sau integrare/reinserţie, pe diferite domenii nu sunt lipsite de probleme, activitatea de prevenire este, preponderent, lacunară. Orientarea de tip reactiv predomină, încă, în toate palierele protecţiei sociale. Deşi presupune cele mai mici costuri şi are avantaje incomparabile la nivelul societăţii pe termen lung, nu există încă o cultură, o mentalitate a prevenţiei suficient dezvoltată, în rândul actorilor relevanţi. Este adevărat că sistemul a moştenit foarte multe probleme, pe care a fost nevoit să le rezolve, însă dezvoltarea serviciilor de prevenire ar fi trebuit să se desfăşoare în paralel. Noi avem toate problemele acestea şi pentru că nu intervenim la timp, asta este realitatea... Spre exemplu, o fată gravidă: dacă o luam în evidenţă din vreme şi lucram cu ea, probabil că nu ar fi căutat acum disperată copilul, pentru că acum un an când l-a născut a hotărât să îl dea şi după aceea s-a răzgândit... Fără să mai punem la socoteală că dacă i se făcea, probabil, ceva educaţie sexuală şi de reproducere în timpul şcolii, nu mai ajungea să facă acest copil... E adevărat, nu avem suficiente fonduri, dar asta nu e o scuză... (administraţie publică, Botoşani). Partea de prevenire este cea care suferă cel mai tare: prevenirea abandonului copilului, prevenirea abandonului şcolar, prevenirea abuzului, prevenirea sarcinilor nedorite (ONG, Iaşi). Toată lumea a făcut o fixaţie pe problema copilului abandonat, dar nu se atacă cauza acestui abandon. Mare parte din resursele umane şi materiale ar trebui focalizate pe familiile cu situaţie socială precară, în scopul prevenirii acestui abandon (administraţie publică, Iaşi). g) Lipsa serviciilor de asistenţă socială comunitară. Sistemul de asistenţă socială a fost centrat pe instituţii rezidenţiale. Sistemul public de servicii de asistenţă socială care să acţioneze în familie şi comunitate, în cadrul autorităţilor publice locale, aflat încă la început, trebuie dezvoltat în continuare (Zamfir E., 2002). Acest sistem de servicii de tip integrat oferă un cadru favorabil prevenirii acumulării problemelor copilului în risc şi tratării problemelor în familie şi comunitate. Reorientarea decisivă a serviciilor sociale individualizate către susţinerea copiilor cu probleme în cadrul familiilor naturale, sau în aranjamente de tip familial reprezintă o prioritate (Mărginean, 2004). h) Disparităţi rural – urban. Dezvoltarea serviciilor individualizate presupune atingerea unui grad cât mai mare de adresabilitate către cei care au nevoie şi acoperirea adecvată în teritoriu 21 NECESITATEA SUPORTULUI PENTRU COPII 353 (Mărginean, 2004). O problemă fundamentală a sistemului de protecţie o reprezintă diferenţele de acces şi de calitate a serviciilor sociale, pe medii de rezidenţă. Acoperirea cu servicii în rural, atât publice, cât şi private, este extrem de slabă. Frecvenţa cazurilor problematice care provin din acest mediu (mai multe mame care abandonează copii în maternităţi, mai mulţi copii care abandonează şcoala, frecvenţa mai mare a abuzului, neglijării şi exploatării prin muncă etc.) sunt un argument în plus pentru necesitatea dezvoltării serviciilor de tip comunitar. Există diferenţe de protecţie socială, la sat şi la oraş. Aici, la oraş, cel puţin pe domeniul protecţiei copilului, s-au dezvoltat foarte multe programe, chiar în parteneriat sau cu finanţare externă, dar în rural... (Administraţie publică Iaşi). Există un fel de mistificare a comunităţii de la sat...lumea se ajută, nu sunt probleme...dar majoritatea mamelor tinere care vin să-şi abandoneze copiii sunt din rural, majoritatea copiilor care nu ştiu să scrie şi să citească sunt din rural, cred că şi cazurile de abuz sunt mai multe, dar mai puţin declarate... (administraţie publică, Timişoara). PARTENERIATUL CU ORGANIZAŢIILE NON-GUVERNAMENTALE O direcţie importantă în reorientarea serviciilor sociale individualizate pentru copii o reprezintă extinderea economiei mixte (Mărginean, 2004), stimularea sectorului voluntar şi a parteneriatului public – privat. În ultimii ani, a fost pus la punct cadrul legal al cooperării între sectorul public şi cel privat de servicii sociale, deschizându-se, astfel, una dintre perspectivele importante de dezvoltare a sistemului de protecţie a copilului. Având atât suportul organizaţiilor occidentale, cât şi pe cel guvernamental, s-a dezvoltat rapid o reţea amplă de ONG, cu obiective în domeniul social, probabil, cele mai multe, în domeniul protecţiei copilului. ONG şi-au îmbunătăţit imaginea, atât la nivelul opiniei publice cât şi la nivelul autorităţilor, „au început să se maturizeze”. Încrederea în succesul eventualelor colaborări a crescut simţitor. Multe dintre acestea au acumulat o bogată experienţă şi un grad înalt de competenţă, aspecte ce pot fi valorificate în dezvoltarea ulterioară a sectorului. Până de curând, colaborarea a fost, în general, punctuală, pe proiecte sau pe cazuri specifice. Recent, se tinde spre un parteneriat, spre un program comun, majoritatea ONG active, funcţionale încheiînd, sau fiind în curs de finalizare a unor convenţii de colaborare cu DJAS, având drept obiectiv prioritar realizarea unei baze de date comună (în judeţul Iaşi există, deja, o astfel de bază de date). Responsabilitatea principală în domeniul social trebuie să fie şi să rămână a statului. Rolul statului în protecţia copilului şi în protecţia socială, în general, este fundamental. Rolul ONG este unul complementar, fără să poată substitui însă rolul statului. Rolul complementar se referă la preluarea unor probleme neacoperite de sistem, iniţierea unor servicii pe o problematică socială nouă, crearea unui mecanism, „împingerea statului de la spate”, dar „nu trebuie să facă treaba statului”. 354 R. POPESCU, D. ARPINTE, G. NEAGU 22 ONG pot lucra în parteneriat cu statul, fac împreună un proiect, creează un mecanism pe care îl implementează maximum doi ani, după care, daca mecanismul este dovedit util, statul urmează să preia acel mecanism sau să-l subcontracteze ONG respectiv, asigurându-i finanţarea, atât timp cât există acea problemă socială (ONG, Iaşi). Nu putem rezolva singuri cauzele pe problematica copilului. Putem lucra alături de alte instituţiile publice (ONG, Botoşani). Cunosc organizaţii care au împins un pic statul de la spate, pe partea de violenţă domestică, spre exemplu (şi mă gândesc la Centrul de mediere şi securitate comunitară), dar mai sunt multe de făcut, pe care, în continuare, trebuie să le facă statul (ONG, Timiş). În ciuda posibilelor critici care pot fi aduse sectorului neguvernamental (lipsa sustenabilităţii pe termen lung, dependenţa de finanţări externe, disparităţi teritoriale sau în acoperirea unor categorii în dificultate), rolul acestuia nu trebuie subapreciat. Pe de o parte, sectorul non-profit suplimentează oferta publică de servicii, dar oferă, datorită flexibilităţii, posibilitatea dezvoltării unor servicii novatoare, care pot fi preluate ca model de sectorul public. Pe de altă parte, în condiţiile în care sectorul public va dezvolta sistemul de servicii primare de asistenţă socială şi va reorganiza serviciile specializate pentru copii, va fi necesară externalizarea unor servicii către instituţii private sau non-profit, proces care va fi posibil în condiţiile în care ONG au acumulat experienţă în derularea serviciilor înalt specializate. Prin finanţările obţinute de la bugetul de stat sau locale, prin legea 34/1998, deja se poate vorbi de o fază incipientă a externalizării serviciilor. CÂTEVA RECOMANDĂRI PRIVIND PROTECŢIA COPILULUI Recomandările formulate vizează, în principal, nivelul de implementare a politicilor sociale, considerând că, în momentul actual, cadrul strategic de acţiune este conturat în liniile sale majore şi că importantă este construirea sistemului instituţional, în teritoriu şi determinarea unor modalităţi concrete de îmbunătăţire a situaţiei copilului. Principii generale a) Orientarea către un suport integrat. • Perspectiva multidimensională, în abordarea problemelor copilului, şi intervenţie unitară, prin efortul tuturor instituţiilor cu atribuţii în domeniu; • Extinderea colaborării între diversele instituţii implicate în protecţia copilului, corelarea activităţilor şi programelor acestora, atât la nivel judeţean cât şi la nivel local: Direcţii de Protecţie a Copilului, Direcţii Judeţene de Asistenţă Socială, Servicii Publice de Asistenţă Socială locale, Direcţii de Dialog, Familie şi Solidaritate Socială, Inspectorate Şcolare, Direcţii de Sănătate Publică, Inspectorate de Poliţie, Tribunale, Agenţii pentru Ocuparea Forţei de Muncă, şcoli, spitale, maternităţi etc; 23 NECESITATEA SUPORTULUI PENTRU COPII 355 • Dezvoltarea componentei de asistenţă socială, în cadrul unor instituţii precum şcoala, spitalele, poliţia, alte servicii publice. b) Accentul pe suportul pentru copii, în familie şi în comunitate. Dezvoltarea sistemului comunitar de servicii sociale pentru copil şi familie (Zamfir E., 2002). c) Întărirea parteneriatului local public – privat, în protecţia copilului. • Dezvoltarea culturii participării şi creşterea capacităţii de dialog între structurile publice, ONG, agenţi economici, biserică, organizaţii private care oferă servicii sociale; • Colaborarea cu ONG, în vederea valorificării experienţei acestora, dezvoltarea, în parteneriat, de noi servicii de asistenţă socială adresate categoriilor de copii cu risc ridicat; • Crearea unor mecanisme alternative de finanţare internă care să înlocuiască, parţial, efortul finanţatorilor externi; • Stimularea activităţilor generatoare de venit iniţiate de ONG care dezvoltă servicii sociale. d) Diversificarea serviciilor sociale individualizate pentru copii şi familie, asigurându-se, astfel, posibilitatea de a se răspunde mai adecvat nevoilor (Mărginean, 2004). Diversificarea serviciilor reprezintă o consecinţă firească a reorientării serviciilor către suportul în familie şi comunitate. e) Eliminarea disparităţilor în acoperirea cu servicii de asistenţă socială. • Dezvoltarea serviciilor sociale primare în mediul rural – în prezent, subdezvoltate; • Susţinerea financiară, de la nivel judeţean sau naţional, a comunităţilor care reprezintă un deficit de resurse financiare. Sintetizând, se pot desprinde câteva recomandări privind sistemul de protecţie a copilului şi sistemul de servicii de asistenţă socială, ca fiind cele trei domenii principale: resurse umane, finanţare, mod de organizare. În cea mai mare parte, propunerile prezentate, în continuare, au rezultat în urma interviurilor şi focus-grupurilor cu specialişti din sistemul de protecţie a copilului. Resurse umane • Flexibilizarea organigramei, extinderea schemei de personal; • Crearea unui sistem de specializare şi formare continuă; • Salarizare motivantă pentru a nu pierde oameni (cu experienţă, în care a fost investit) din sistem; • Revizuirea organigramei, specializarea personalului; • Clarificarea statutului angajaţilor din serviciile sociale. Mecanisme de finanţare Bugetele locale şi bugetul de stat sunt, după legea 705/2001, cele mai importante surse de finanţare ale sistemului naţional de asistenţă socială, însă nu 356 R. POPESCU, D. ARPINTE, G. NEAGU 24 este prevăzută o pondere a efortului de finanţare. Foarte probabil, finanţarea dezvoltării şi furnizării serviciilor va cădea în sarcina consiliilor locale sau judeţene, caz în care se vor accentua disparităţile teritoriale, generate de puterea financiară a autorităţilor locale. În consecinţă, trebuie operată o distincţie între obiectivele finanţării: organizarea serviciilor şi a instituţiilor şi finanţarea serviciilor propriu-zise. Pentru organizarea serviciilor, sursele principale de finanţare ar putea fi bugetele judeţene, completate de bugetul central, pe baza unor programe naţionale pe domenii. Avem în vedere, în primul rând, atragerea de specialişti în sistem şi dezvoltarea unor servicii de asistenţă socială primară şi specializată, la standarde minime. Finanţarea serviciilor propriu-zise s-ar putea face prin contribuţii diferenţiate a celor două surse, bugetul central şi cel local, pe baza unor indicatori stabiliţi la nivel naţional (rata sărăciei, şomajului, număr de copii instituţionalizaţi sau aflaţi în dificultate, număr de persoane cu handicap etc.). Modalitatea de organizare Rezultatele cercetării accentuează, din nou, necesitatea armonizării politicii sociale de suport pentru copil cu cea pentru familie (Zamfir E., 2002). Soluţiile eficiente de suport pentru copil trebuie găsite în cadrul familial, numai o politică optimă în sfera familiei implicând rezolvarea problemelor multiple cu care se confruntă copilul, în prezent: sărăcie, abandon familial, abandon şcolar, delincvenţă juvenilă, consum de droguri, abuz, neglijenţă, exploatare, trafic etc. Punctul critic este reprezentat, în prezent, de serviciile de asistenţă socială primară, care trebuie să constituie baza întregului sistem. În prezent, serviciile furnizate se limitează doar la gestionarea unor beneficii sau administrarea cantinelor de ajutor social, fără ca aceste activităţi să necesite prezenţa specialiştilor. Pe de altă parte, aşa cum a evidenţiat şi acest studiu, în foarte puţine cazuri avem de-a face cu probleme circumscrise, clar delimitate; de cele mai multe ori întâlnim un complex problematic care, în consecinţă, trebuie soluţionat printr-un complex de servicii. În acest caz, unitatea de intervenţie nu este reprezentată de individ (copilul în dificultate), ci de familia sau grupul din care acesta face parte. Serviciile primare asigură identificarea şi evaluarea nevoilor, intervenţie de urgenţă pentru situaţii de criză, suport şi asistenţă pentru copiii sau familiile în dificultate, consultanţă şi informare etc. Atunci când situaţia copilului sau a familiei o cere, serviciul va asigura transferul şi monitorizarea cazului către servicii specializate, acesta funcţionând ca o interfaţă între furnizorii de servicii. Caracterul de serviciu primar de intervenţie va fi dat nu doar de tipul de servicii directe către beneficiari, ci şi de capacitatea de a mobiliza ceilalţi furnizori de servicii şi beneficii, într-un sistem integrat: • crearea unui sistem informaţional, care să faciliteze accesul la informaţiile privind cererea şi oferta de servicii; 25 NECESITATEA SUPORTULUI PENTRU COPII 357 • centralizarea intervenţiilor sau beneficiilor destinate unei familii facilitează accesul la acestea şi crearea unor planuri de intervenţie integrate; • transferul acestor programe către serviciile primare de asistenţă socială, astfel încât fiecare beneficiar să aibă un dosar unic, pe baza căruia să fie stabilite drepturile pe care le are, la un moment dat. Acesta ar facilita intervenţia personalizată şi ar reduce, considerabil, costurile. Propunerile au fost menţionate, în majoritatea interviurilor realizate, cu actori relevanţi în sistem, în special de către autorităţile locale, care se confruntă, în mod direct, cu problema acordării serviciilor de asistenţă primară. BIBLIOGRAFIE 1. Alexiu, Mircea, Contribuţii la studierea profilului social al părinţilor care îşi încredinţează copiii ocrotirii de tip instituţional, în „Revista de Cercetări Sociale”, nr.1–2/1999. 2. Atkinson A.B., Social Exclusion, Poverty and Unemployment, în Atkinson A.B. and Hills J. (eds.), Exclusion, Employment and Opportunity, CASEpaper 4, Centre for Analysis of Social Exclusion, London School of Economics, 1998. 3. Atkinson, A.B., Cantillon, B., Marlier, E. şi Nolan, B., Social Indicators – the EU and Social Inclusion, Oxford: Oxford University Press, 2002. 4. Burke, Mary-Anne, Child Institualization and Child Protection in Central and Eastern Europe, Innocenti Occasional Papers, Florence, Italy, 1995. 5. Jigău, M., M. Surdu (coord.), Participarea la educaţie a copiilor romi: probleme, soluţii, actori, Editura MarLink, Bucureşti, 2002. 6. Mărginean, Ioan, Imperativul reorientării, dezvoltării şi diversificării serviciilor sociale individualizate pentru copii în „Revista de Asistenţă Socială”, nr.1/2004. 7. Mărginean Ioan, Iuliana Precupeţu, Ana Maria Preoteasa, Raluca Popescu, Evaluarea serviciilor sociale Holt în România în „Calitatea Vieţii”, nr. 1/2003. 8. Mihăilescu, Ioan (coord.), Povara unui deceniu de tranziţie. Situaţia copilului şi a familiei în România, UNICEF, 2000. 9. Saraceno, Chiara, Social Exclusion: Cultural Roots and Diversities of a Popular Concept, paper presented at the conference on “Social Exclusion and Children”, Institute for Child and Family Policy, Columbia University, 3-4 May 2001 (www.childpolicy.org). 10. UNICEF, Social Monitor, Economic Growth and Child Poverty in the CEE/CIS and Baltic States, The Monee Project, 2004. 11. UNICEF, ANPCA, IOMC, FICF, Abuzul asupra copilului, în instituţiile de protecţie socială din România (coord., Ecaterina Stativă), 2002. 12. UNICEF, Children at risk in Central and Eastern Europe: Perils and Promises, Economies în Transition Studies, Regional Monitoring Report, no 4, 1997. 13. UNICEF, INS, ANPCA, Familia şi copilul în România, Bucureşti, 2001. 14. Zamfir, Elena, Asistenţa socială în România, în „Revista de Asistenţă Socială”, nr. 1, 2002. 15. Zamfir, Elena, Direcţii ale reformei sistemului de protecţie pentru copil şi familie, „Revista de Asistenţă Socială”, nr. 2, 2002. 16. Zamfir, Cătălin (coord.), Pentru o societate centrată pe copil, Editura Alternative, 1997. 17. Zamfir, Cătălin (coord.), Politici sociale în România: 1990–1998, Editura Expert, Bucureşti, 1999. 18. Zamfir, Cătălin; Elena Zamfir, Children at Risk in Romania: Problems Old and New, Innocenti Occasional Papers, „Economic policy Series”, no 56, Florence, Italy, 1996. 19. Raport asupra Obiectivelor de Dezvoltare a Mileniului, Guvernul României, 2003. 20. CASPIS, Planul Naţional Anti-Sărăcie şi Promovarea Incluziunii Sociale, Guvernul Românei, iulie 2002.